《雨中去湖上十五里作》
明代·徐夜

下田岁不登，所利惟稻秫。居人悉地力，种十居六七。

西成傲百谷，暵乾遑不恤。莎草秋狼籍，牛豕各纷出。

牧人随牧踪，夜不问庐室。中杂鸥凫乱，唱和自俦匹。

我行水田中，田水溅我膝。回观所历空，顿使城郭失。

远树界周遭，望尽天水毕。

作者简介：（约1617—约1688）明末清初山东新城人，字东痴，初名元善，字长公。明诸生。工诗。明亡后更名夜，字嵇庵。隐居东皋郑潢河上，顺治间曾南行访林和靖故居，登严子陵钓台。康熙间荐鸿博，不赴。有《东痴诗钞》。